**ANEXA 2 - Distribuirea sumelor disponibile în cadrul AXEI PRIORITARE 4 A POR 2014-2020 DUPĂ ANUL 2018**

Bugetul regional disponibil pentru repartizarea fondurilor, începând cu anul 2019, se va constitui din alocările pentru care nu au fost semnate contracte de finanțare cu AM POR, la nivelul fiecărui municipiu reședință de județ, precum și/sau din alte sume, reprezentând: rezerva de performanță, economii rezultate din procedura de achiziție publică, valoarea contractelor reziliate.

Distribuirea sumelor disponibile către municipiile reședință de județ se va realiza în baza unui **indice de performanță (IPf)** calculat, pentru fiecare municipiu reședință de județ, ca medie aritmetică a doi indicatori, reflectând atât capacitatea de absorbţie a municipiului reședință de județ, cât şi contribuţia proiectelor finanțate din Fonduri FESI (incluse în Documentul Justificativ pentru finațare din Fonduri ESI) la implementarea SIDU, utilizând următorul mod de calcul:

**IPf = (ICA + IDJ)/2**, unde:

**ICA** reprezintă **indicele capacității de absorbție** a municipiului reședință de județ, calculat conform formulei:

**ICA = VCF/Ai x 10% + VLL/Ai x 20% + VCA/Ai x 30% + VChC/Ai x 40%**

în care:

Ai = Alocarea inițială, orientativă, pentru municipiul reședință de județ;

VCF = Valoare contracte de finanțare semnate;

VLL = Valoare licitații lansate prin procedură SEAP;

VCA = Valoare contracte de lucrări/ servicii atribuite prin procedura de achiziții publice;

VChC = Valoarea cheltuielilor eligibile din sistemul contabil al Autorității de Certificare, certificată de această autoritate.

**IDJ** reprezintă **indicele contribuției proiectelor incluse în Documentul Justificativ** la implementarea SIDU, calculat prin raportarea numărului proiectelor depuse în MySMIS (PC) la numărul total de proiecte finanțabile prin Fonduri ESI care au fost incluse în Documentul Justificativ (PDJ):

**IDJ = PC/PDJ**

Astfel, având în vedere performanța în absorbția fondurilor și contribuția la implementarea strategiei integrate de dezvoltare urbană în perioada 2016-2018, începând cu anul 2019 fiecare municipiu reședință de județ va avea la dispoziție o sumă egală cu valoarea rezultată din aplicarea indicelui de performață la bugetul regional disponibil pentru repartizare:

**Suma repartizată municipiu reședință de județ = Buget regional disponibil x IPf**