**ANEXA 11 – metodologia de prioritizare și selectare a proiectelor de către AutoritateA urbană**

Prioritizarea și selectarea proiectelor finanțabile în perioada 2014-2020 se va realiza pornind de la lista intermediară de proiecte, pentru fiecare proiect fiind întocmită o fișă de către municipiile reședință de județ.

Procesul de prioritizare și selectare a proiectelor aferente Axei Prioritare 4 a POR 2014-2020 va implica pe toţi experţii componenţi ai acesteia.

Procesul de prioritizare şi selectare poate începe după finalizarea procesului de admisibilitate a SIDU şi a PMUD.

Procesul de prioritizare şi selectare va fi format din două etape:

1. **Evaluarea proiectelor aferente axei prioritare 4 a POR 2014-2020**, având în vedere următoarele criterii:

* Contribuția proiectului la atingerea obiectivelor SIDU
* Sustenabilitatea financiară (raportul dintre cuantumul cheltuielilor de operare și mentenanță pe care proiectul le va genera odată ce va fi finalizat și valoarea investitiei)
* Efectul multiplicator al proiectului (impactul său pozitiv asupra altor sectoare ale dezvoltării urbane)
* Contribuția proiectului la atingerea obiectivului Priorității de Investitii
* Contribuția proiectului la îndeplinirea indicatorilor Priorităţii de Investiţii
* Contribuția proiectului la obiectivele privind dezvoltarea durabilă, egalitatea de șanse și nediscriminarea, egalitatea de gen

**Matricea de prioritizare**

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Titlul Proiectului** | **Contribuția proiectului la atingerea obiectivelor SIDU** | **Pondere (%)** | **Sustenabilitatea financiară** | **Pondere (%)** | **Efectul multiplicator** | **Pondere (%)** | **Contribuția proiectului la atingerea obiectivului Priorității de Investitii** | **Pondere (%)** | **Contribuția proiectului la îndeplinirea indicatorilor Priorităţii de Investiţii** | **Pondere (%)** | **Contribuția proiectului la obiectivele privind dezvoltarea durabilă, egalitatea de șanse și nediscriminarea, egalitatea de gen** | **Pondere (%)** | **SCOR TOTAL** |
| **Proiect 1** |  |  |  |  |  |  |  |  |  |  |  |  |  |
| **Proiect 2** |  |  |  |  |  |  |  |  |  |  |  |  |  |
| **Proiect 3** |  |  |  |  |  |  |  |  |  |  |  |  |  |

* ***Scorul*** pentru fiecare proiect va fi dat pe un interval unitar de la 1 la 10 puncte, unde 10 înseamnă că proiectul răspunde în foarte mare măsură criteriului din matrice, iar 1 arată că proiectul răspunde în foarte mică măsură criteriului analizat.
* ***Ponderea*** pentru fiecare criteriu se stabilește în funcție de importanța acordată fiecărui criteriu și poate lua valori între 10% - deloc important și 100% - foarte important. Suma ponderilor alocate pentru toate criteriile trebuie să fie 100%. Ponderea va fi stabilită de membrii componenţi ai autorităţii urbane în prima întrunire și va fi menținută pentru toate proiectele care parcurg procesul de prioritizare și selectare.
* ***Totalul punctajului pentru criteriu*** = Scor x Pondere
* ***Scorul total pentru un proiect*** = Suma totalurilor punctajelor pentru criterii
* **Totalul pentru fiecare proiect o reprezintă** media aritmetică simplă, respectiv suma scorurilor totale acordate proiectului de fiecare membru component al Autorității Urbane împărțită la numărul membrilor.

1. **Stabilirea listei finale a proiectelor prioritare pentru perioada 2014-2020** în cadrul Axei prioritare 4 a POR

În scopul selectării celor mai relevante proiecte prioritare în perioada 2014-2023 următoarele criterii suplimentare orientative pot fi aplicate pentru stabilirea listei proiectelor prioritare pentru perioada 2014-2020 aferente Axei prioritare 4 a POR 2014-2020

* Încurajarea unei abordări integrate

Pachetul de proiecte prioritare trebuie să fie gândit ca un tot unitar la nivelul SIDU, inclusiv cu luarea în considerare a proiectelor finanțate din alte programe operaționale/surse de finanțare –pachet de proiecte integrat teritorial (să rezolve cât mai multe nevoi dintr-o anumită zonă/cartier) sau sectorial (să rezolve cât mai multe nevoi dintr-un anumit sector sau să asigure rezolvarea nevoilor unui sector la nivelul întregii zone urbane funcționale/orașului). De asemenea, se poate lua în considerare prioritizarea acelor proiecte care vin în completarea unor proiecte finanțate și deja finalizate.

Beneficiul unei abordări integrate sunt sinergiile obținute din aplicarea unui program coerent de investiții, spre deosebire de impactul unor investiții individuale. Astfel, un proiect cu un punctaj mic obținut în prima etapă a procesului de prioritizare poate să avea un impact semnificativ atunci când este implementat ca parte a unui pachet de proiecte.

* Gradul de maturitate al proiectelor

Se poate acorda prioritate la finanțare pentru acele proiecte care au deja elaborate documentații tehnice și pentru care este necesară doar actualizarea acestora.

* Alte criterii de oportunitate identificate de Autoritatea Urbană

Autoritatea urbană poate identifica și alte criterii de oportunitate pentru prioritizarea proiectelor.

Prin aplicarea criteriior suplimentare orientative de către fiecare din membrii Autorităţii Urbane pentru proiectele listei intermediare de proiecte va rezulta, prin consens al membrilor Autorității Urbane, lista finală a proiectelor aferente axei prioritare 4 a POR 2014-2020, respectiv o listă de proiecte prioritare (100% din alocarea financiară disponibilă) și o listă de rezervă (suplimentar pentru 100% din alocarea financiară disponibilă). Numai proiectele care au obţinut un punctaj peste 5 pot fi incluse în proiectele prioritare aferente Axei prioritare 4 a POR (100% din alocarea financiară disponibilă).

Fiecare Autoritate Urbană va elabora pentru proiectele prioritare (100% din alocarea financiară disponibilă) o notă în care se vor menţiona considerentele (punctajul aferent etapei de evaluare, criterile suplimentare utilizate, etc.) care au fost avute în vedere în procesul de prioritizare şi selectare.

Lista de proiecte prioritare (inclusiv lista de rezervă) selectată de către Autoritatea Urbană nu poate fi modificată și/sau completată cu alte proiecte în perioada de implementare 2014-2020. Se pot înlocui însă proiecte între cele două liste.

În procesul de prioritizare și selecție a proiectelor prioritare, Autoritatea Urbană se va asigura că:

* lista de proiecte întocmită de către Autoritatea Urbană trebuie să se încadreze în valoarea bugetului operațional pentru perioada de implementare 2014-2023 pentru UAT muncipiu reședință de județ;
* bugetul total al proiectelor eligibile în cadrul axei prioritare 4 a POR 2014-2020 nu depășește 200% din alocarea financiară la nivelul municipiului reședință de județ (100% din alocarea financiară este pentru proiecte prioritare, respectiv 100% pentru proiecte aflate pe lista de rezervă);
* proiectele eligibile pentru finanțare în cadrul axei prioritare 4 a POR 2014-2020 acoperă cel puțin 2 OT (2 priorități de investiție), din care obligatoriu OT 4 (P.I. 4.1 – mobilitate urbană);
* valoarea proiectelor încadrate OT 4 (P.I. 4.1 – mobilitate urbană) nu trebuie să depășească 85 % din alocarea orientativă disponibilă municipiului reședință de județ.